APSTIPRINĀTI:

ar Dienvidkurzemes novada pašvaldības domes

\_\_\_\_\_\_\_\_\_\_\_. Sēdes lēmumu Nr.\_\_\_\_\_\_\_\_

(prot.Nr. §)

**Dienvidkurzemes novada pašvaldības saistošie noteikumi Nr.\_\_\_\_\_\_\_**

**Par pašvaldības līdzfinansējumu privātajam bērnu uzraudzības pakalpojuma sniedzējam**

*Izdoti saskaņā ar Pašvaldību likuma*

*44. panta otro daļu*

**I Vispārīgie jautājumi**

1. Saistošie noteikumi nosaka pašvaldības līdzfinansējumu un tā piešķiršanas kārtību privātajam bērnu uzraudzības pakalpojuma sniedzējam, kurš reģistrēts Ministru kabineta 2013. gada 16. jūlija noteikumos Nr. 404 "Prasības bērnu uzraudzības pakalpojuma sniedzējiem un bērnu uzraudzības pakalpojuma sniedzēju reģistrēšanas kārtība" noteiktajā kārtībā un sniedz atbalstu pirmsskolas izglītības programmas apgūšanai bērna ģimenē (turpmāk – aukle), un atbilst Ministru kabineta 2013. gada 17. septembra noteikumu Nr. 890 "Higiēnas prasības bērnu uzraudzības pakalpojuma sniedzējiem un izglītības iestādēm, kas īsteno pirmsskolas izglītības programmas" prasībām, par vienu bērnu no pusotra gada vecuma līdz obligātās bērna sagatavošanas pamatizglītības uzsākšanai, ja bērns reģistrēts uzņemšanai kādā no Dienvidkurzemes novada pirmsskolas izglītības iestāžu reģistra rindā (turpmāk – pašvaldības līdzfinansējums).

2. Pašvaldības līdzfinansējums tiek piešķirts, ja bērna un vismaz viena bērna likumiskā pārstāvja dzīvesvieta deklarēta Dienvidkurzemes novada administratīvajā teritorijā un pašvaldība izglītojamajam nevar piedāvāt vietu pašvaldības pirmsskolas izglītības iestādē pašvaldības administratīvajā teritorijā ne *vairāk kā 20 km* robežās (pa tuvāko autoceļu infrastruktūru, kas piemērota nokļūšanai no izglītojamā deklarētās dzīvesvietas līdz izglītības iestādei).

3. Pašvaldības līdzfinansējums nav paredzēts bērna ēdināšanas izdevumu segšanai.

4. Pašvaldības līdzfinansējumu var saņemt arī bērns, kam ir piešķirta vieta pašvaldības pirmsskolas izglītības iestādē, bet kurš, pamatojoties uz ārsta atzinumu (psihologs, ģimenes ārsts, pediatrs), nevar apmeklēt pirmsskolas izglītības iestādi psiholoģiskās sagatavotības vai veselības stāvokļa dēļ. Šajā gadījumā, pašvaldība nodrošina pašvaldības līdzfinansējumu aukles pakalpojumiem līdz obligātās izglītības uzsākšanai.

**II Pašvaldības līdzfinansējuma apmērs**

5. Pašvaldības līdzfinansējums 220 EUR (divi simti divdesmit *euro*) mēnesī ir paredzēts par pilna laika (ne mazāk kā 40 stundas nedēļā, darba dienās laika periodā no pulksten 7.00 līdz pulksten 19.00) aukles pakalpojumu sniegšanu.

6. Pašvaldības līdzfinansējums netiek piešķirts par dienām, kad bērns bez attaisnojoša iemesla nesaņem aukles pakalpojumu. Šādā gadījumā pašvaldības līdzfinansējums tiek aprēķināts proporcionāli dienu skaitam, kad bērns ir saņēmis aukles pakalpojumu. Par attaisnojošu iemeslu šo saistošo noteikumu izpratnē uzskatāms neapmierinošs bērna veselības stāvoklis, ko apliecina ārsta izziņa.

7. Pašvaldības līdzfinansējuma izmaksa tiek pārtraukta pēc 30 dienām no brīža, kad bērna likumiskajam pārstāvim rakstiski tiek piedāvāta vieta pašvaldības pirmsskolas izglītības iestādē, kuras rindā bērns ir reģistrēts (neatkarīgi no tā, vai bērns ir reģistrēts uzņemšanai vienā vai vairākās pirmsskolas izglītības iestādēs), vai citā pašvaldības pirmsskolas izglītības iestādē pašvaldības administratīvajā teritorijā ne vairāk kā 20 km robežās saskaņā ar saistošo noteikumu 2. punktā noteikto. Ja bērns tiek uzņemts pašvaldības pirmsskolas izglītības iestādē, pašvaldības līdzfinansējumu aprēķina proporcionāli dienu skaitam, kad bērns ir saņēmis aukles pakalpojumus vai nav tos saņēmis attaisnojoša iemesla dēļ.

8. Līdzfinansējumu nepārtrauc, ja bērnam piedāvāta vieta pašvaldības pirmskolas izglītības iestādē, bet pamatojoties uz ārsta atzinumu bērns nevar apmeklēt pirmsskolas izglītības iestādi psiholoģiskās sagatavotības vai veselības stāvokļa dēļ.

9. Aukles pienākums ir atmaksāt pašvaldības līdzfinansējuma summas pārmaksu, ja tā izveidojusies aukles vainas dēļ, sniedzot nepatiesu vai nepilnīgu informāciju vai nepaziņojot par apstākļiem, kuri ietekmē tiesības uz pašvaldības līdzfinansējumu.

**III Pašvaldības līdzfinansējuma piešķiršanas kārtība**

10. Lai pretendētu uz pašvaldības līdzfinansējumu, bērna likumiskais pārstāvis ar iesniegumu vēršas Dienvidkurzemes novada pašvaldības iestādē "Dienvidkurzemes novada pašvaldības administrācija" (turpmāk – Centrālā administrācija). Iesniegumam jāpievieno līguma, kas noslēgts starp aukli un bērna likumisko pārstāvi par aukles pakalpojumiem, kopija.

11. Dienvidkurzemes novada Izglītības pārvalde (turpmāk – Izglītības pārvalde) pārbauda Valsts izglītības informācijas sistēmā un Pilsonības un migrācijas lietu pārvaldes Iedzīvotāju reģistrā datus par bērnu katru mēnesi un pašvaldības līdzfinansējums tiek ieskaitīts aukles kontā līdz kārtējā mēneša 15. datumam par iepriekšējo mēnesi.

12. Iesniegtos dokumentus pārbauda un lēmumu par pašvaldības līdzfinansējuma piešķiršanu vai par vai atteikumu piešķirt pašvaldības līdzfinansējumu pieņem Izglītības pārvalde.

13. Par pieņemto lēmumu Izglītības pārvalde informē aukli, bērna likumisko pārstāvi.

14. Pašvaldības līdzfinansējums tiek nodrošināts, noslēdzot līgumu starp pašvaldību, aukli un bērna likumisko pārstāvi (līguma projekts pielikumā). Pašvaldības vārdā līgumu slēdz Izglītības pārvalde.

15. Pašvaldības līdzfinansējums tiek pārtraukts, ja:

15.1. bērna un vismaz viena no bērna likumiskajiem pārstāvjiem dzīvesvieta nav deklarēta Dienvidkurzemes novada administratīvajā teritorijā;

15.2. tiek pārtraukts līgums starp aukli un bērna likumisko pārstāvi par aukles pakalpojumu sniegšanu;

15.3. Izglītības pārvalde ir konstatējusi, ka bērnu uzraudzības pakalpojuma sniedzēju reģistrā ir informācija, ka bērnu uzraudzības pakalpojuma sniedzēja darbība ir apturēta vai pārtraukta;

15.4. saistošo noteikumu 7. punktā noteiktajā gadījumā.

16. Lēmumu par pašvaldības līdzfinansējuma pārtraukšanu pieņem Izglītības pārvalde.

17. Izglītības pārvaldes pieņemto lēmumu var apstrīdēt Dienvidkurzemes novada pašvaldības domē.

Dienvidkurzemes novada pašvaldības domes priekšsēdētājs
A. Priedols